**РЕЗУЛТАТИ КОНКУРСА ЗА ДОДЕЛУ БУЏЕТСКИХ СРЕДСТАВА ОРГАНИМА И ОРГАНИЗАЦИЈАМА У АУТОНОМНОЈ ПОКРАЈИНИ ВОЈВОДИНИ У ЧИЈЕМ РАДУ СУ У СЛУЖБЕНОЈ УПОТРЕБИ ЈЕЗИЦИ И ПИСМА НАЦИОНАЛНИХ МАЊИНА - НАЦИОНАЛНИХ ЗАЈЕДНИЦА ЗА 2015. ГОДИНУ.**

Конкурс је расписан 13. маја 2015. године, са роком пријаве до 15. јуна 2015. године, а средства намењена за доделу су износила 9.500.000,00 динара. Право учешћа имали су органи јединица локалне самоуправе, месне заједнице, као и други органи, организације, службе и установе, корисници буџетских средстава са територије Аутономне покрајине Војводине, у којима је утврђена службена употреба језика и писама националних мањина - националних заједница на целој територији јединице локалне самоуправе.

Средства која се додељују намењена су за финансирање оспособљавања запослених у органима и организацијама за коришћење језика националних мањина – националних заједница који су у службеној употреби, као и за развој система електронске управе за рад у условима вишејезичности. Такође, средства су намењена и за учешће у финансирању трошкова израде и постављања табли са називом органа и организација, називом насељених места и других географских назива на путним правцима, називом улица и тргова, као и других обавештења и упозорења за јавност исписаних и на језицима националних мањина – националних заједница који су у службеној употреби у општини, граду или насељеном месту. Намењена су и за штампање двојезичких или вишејезичких образаца, службених гласила и других јавних публикација.

Критеријуми за доделу средстава, који су утврђени Покрајинском скупштинском одлуком о додели буџетских средстава органима и организацијама у чијем раду су у службеној употреби језици и писма националних мањина – националних заједница, су следећи:

* број језика и писама националних мањина – националних заједница који су у службеној употреби на целој територији општине, града или насељеног места;
* процентуално учешће припадника националних мањина – националних заједница чији су језици и писма у службеној употреби у укупном броју становништва према званичним подацима Републичког завода за статистику, на основу последњег пописа становништва;
* укупни материјални трошкови потребни за реализацију активности;
* постојање других извора финансирања активности;
* континуитет у финансирању активности од стране Секретаријата, односно да ли се средства траже први пут.

Заинтересованост корисника буџетских средстава била је нешто виша у односу на раније године, што се може закључити на основу броја поднетих пријава, којих је било 166. Укупан износ тражених средстава је 35.814.903,18 динара, који далеко премашује расположива буџетска средства по Конкурсу од 9.500.000,00 динара.

Од укупно поднетих 166 пријава, број потпуних и благовремених износи 157 док 9 није узето у разматрање. Број потпуних и благовремених пријава којима су додељена средства је 98, а остатак од 59 је остао без истих.

**Додељена средства према намени су следећа:**

|  |  |
| --- | --- |
| **НАМЕНА ТРАЖЕНИХ СРЕДСТАВА** | **ИЗНОС ДОДЕЉЕНИХ СРЕДСТАВА** |
| Оспособљавање запослених | ***488.000,00*** *или* ***5,1%*** |
| Развој система електронске управе | ***100.000,00*** *или* ***1,1%*** |
| Израда и постављање вишејезичких табли | ***8.542.000,00*** *или* ***89,9%*** |
| Штампање вишејезичких образаца и јавних публикација | ***370.000,00*** *или* ***3,9%*** |